Diari Oficial de la Generalitat Valenciana


Sumari del DOGV 5465, del 07-03-2007 (2007/2548)

RESOLUCIÓ de 20 de febrer de de 2007, del conseller de Relacions Institucionals i Comunicació, per la qual s'establixen les bases reguladores de les ajudes a les petites i mitjanes empreses del sector audiovisual de la Comunitat Valenciana per al foment de la producció audiovisual valenciana a través de la realització de TV movies.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5465

Data del DOGV
:   07-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2548


Data del document
:   20-02-2007

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * mitjana empresa
    * ajuda pública
    * petita empresa
    * indústria audiovisual
    * suport econòmic
    * televisió
    * programa audiovisual

La Llei 1/2006, de 19 d'abril, de la Generalitat, del Sector Audiovisual (DOGV núm. 5.243 de 21.04.2006), establix en el Títol III, determinades mesures de foment del sector audiovisual, i regula les ajudes públiques adreçades al seu enfortiment. Així, en l'article 8 establix que les ajudes de la Generalitat per a la promoció i foment del sector audiovisual i de les obres audiovisuals i cinematogràfiques valencianes s'establiran pel departament competent en matèria audiovisual dins dels límits pressupostaris aprovats en cada exercici, i es fixaran els requisits per a l'obtenció de les ajudes en la corresponent convocatòria.
La Generalitat considera prioritari recolzar el sector audiovisual de la Comunitat Valenciana, a fi de potenciar una indústria audiovisual pròpia que es convertisca en un jaciment d'ocupació per als professionals del sector i que, a més, contribuïsca decisivament a promocionar les senyes d'identitat i els valors propis de la nostra Comunitat.
Amb esta finalitat i, a fi de promoure un major desenvolupament del sector de la producció audiovisual, la Presidència, a l'empara de les competències que ostenta en l'àmbit de la planificació i gestió del règim jurídic dels mitjans de comunicació social de conformitat amb el que disposa l'article 35 del Decret 180/2004 d'11 d'octubre de 2004, pel qual s'aprova el Reglament Orgànic i Funcional de la Presidència de la Generalitat, creu oportú regular el règim general de les ajudes a què poden accedir les empreses del sector audiovisual de la Comunitat Valenciana per a la realització de produccions de ficció o TV movies.
En virtut d'això, i d'acord amb les atribucions que em conferix l'article 35 de la Llei 5/1983, de 30 de desembre, de Govern Valencià, i l'article 2, apartat 2n de la Resolució de 2 de novembre de 2004, del president de la Generalitat, per la qual es deleguen determinades atribucions en distints òrgans de la Presidència, així com amb el que disposa l'article 47.11, del Text Refós de la Llei d'Hisenda Pública, aprovat per Decret Legislatiu de 26 de juny de 1991 i en els preceptes declarats bàsics de la Llei 38/2003, de 17 de novembre, General de Subvencions i del Reial Decret 887/2006, de 21 de juliol, i amb un informe previ de l'Advocacia General de la Generalitat, resolc:
Primer
Convocar ajudes a petites i mitjanes empreses del sector audiovisual valencià per a la realització de produccions de ficció o tv movies i aprovar les bases i el model d'instància per les quals es regix esta convocatòria que figuren com a annex I i II de la present resolució.
Segon
Estes ajudes seran finançades a càrrec del capítol IV; secció 05, Presidència de la Generalitat; servici 04, Secretaria Autonòmica de Comunicació; centre gestor 02, Direcció General de Promoció Institucional; línia codi T4028000, Foment de la realització de tv movies; programa 462.20, Promoció Institucional; de la Llei de Pressupostos de la Generalitat per a l'any 2007, per una quantia màxima de tres-cents un mil euros (301.000, euros).
Tercer
En tot allò no regulat en la present resolució caldrà ajustar-se al que disposa el Decret legislatiu de 26 de juny de 1991, de la Generalitat, pel qual s'aprova el text refós de la Llei d'Hisenda Pública de la Generalitat Valenciana, en la Llei de Pressupostos de la Generalitat per a l'exercici de 2007, i normativa de desplegament, així com al que disposen els preceptes declarats bàsics de la Llei 38/2003, de 17 de novembre, General de Subvencions i del seu reglament de desplegament, aprovat pel Reial Decret 887/2006, de 21 de juliol.
Quart
Esta resolució, que posa fi a la via administrativa, podrà ser recorreguda potestativament en reposició o bé directament es podrà interposar un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del president de la Generalitat en el termini d'un mes a comptar de l'endemà de la seua publicació.
b) El recurs contenciós administratiu, haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, a comptar de l'endemà de la seua publicació.
València, 20 de febrer de 2007.- El conseller de Relacions Institucionals i Comunicació (per delegació del President de la Generalitat): Vicente Rambla Momplet.
ANNEX I
Bases reguladores de les ajudes a les petites i mitjanes empreses del sector audiovisual de la Comunitat Valenciana per al foment de la realització de TV movies
Primera. Objecte de les ajudes
Constituïx l'objecte de la present resolució regular les bases de les ajudes que en l'àmbit de competències de la Presidència s'adrecen a les petites i mitjanes empreses del sector audiovisual valencià per al foment de la realització de TV movies.
Segona. Destinataris de les ajudes
Podran sol·licitar estes ajudes, les petites i mitjanes empreses del sector audiovisual que estiguen radicades a la Comunitat Valenciana, que desenvolupen o puguen desenvolupar activitats de producció de TV movies o produccions de ficció, i que es troben inscrites en el Registre Administratiu d'Empreses Audiovisuals de la Comunitat Valenciana de la Conselleria de Cultura, Educació i Esport de la Generalitat abans de la data de publicació en el DOCV de la present convocatòria.
A l'efecte de la present resolució, es considerarà petita i mitjana empresa segons la Recomanació de la Comissió Europea (DOCE número L 107/8, de 30 d'abril de 1996) la persona física o jurídica que reunisca els requisits següents:
Nombre de treballadors segons plantilla mitjana anual
Dades econòmiques (en euros)
Petita empresa
Fins a 50 treballadors
Facturació anual inferior a 7 milions d'euros o balanç general anual inferior a 5 milions d'euros
Mitjana empresa
Entre 50 i 249 treballadors
Facturació anual entre 7 milions i 40 milions d'euros o balanç general anual entre 5 milions i 27 milions d'euros
Tercera. Activitats subvencionades
Les ajudes es destinaran pels beneficiaris exclusivament a atendre les despeses originades per a la realització de TV movies.
Quarta. Publicitat
Els títols de crèdit de la producció, i la seua publicitat i propaganda, hauran de fer constar sempre i en qualsevol emissió, de forma visible i destacada, que esta ha sigut subvencionada per la Generalitat, incorporant el seu logotip.
Quinta. Instàncies i documentació
Les sol·licituds d'ajuda es presentaran en imprés normalitzat, segons model adjunt, i s'acompanyaran dels documents següents:
a) Dues còpies del projecte de la producció audiovisual en paper, i dues còpies en suport DVD-R amb format vídeo estàndard, que contindrà almenys:
· Storyline (màxim 3 línies).
· Sinopsi (màxim 20 línies).
· Guió dialogat.
· Fitxa tècnica, amb cartes de compromís si n'hi haguera.
· Fitxa artística, amb cartes de compromís si n'hi haguera.
· Pressupost de la producció detallant els conceptes següents: guió i música; personal artístic; equip tècnic; escenografia; estudis, rodatge, sonorització i altres, producció; maquinària de rodatge i transport; viatges, dietes; pel·lícula verge; laboratori; assegurances i impostos; despeses d'explotació, comerç i finançament; despeses generals i benefici industrial.
· Pla de finançament del total del pressupost, detallant el percentatge de coproducció, si és el cas, i l'import de cada una de les entitats intervinents.
· Contracte de compra o opció de compra del guió amb l'autor o autors.
· Pla de rodatge, incloent duració, localitzacions i llocs de rodatge.
· Historial professional de l'empresa o empreses productores.
· Currículum del director i guionistes.
· Empreses de servicis que participen en el projecte.
Qualsevol eventualitat o modificació en el projecte presentat haurà de ser comunicada a la Presidència de la Generalitat en el termini de 10 dies des que es produïsca.
b) Fotocòpia compulsada dels documents que acrediten la personalitat i la capacitat d'obrar de l'empresari, com ara el DNI, si es tracta de persones físiques, i de l'Escriptura de Constitució de la Societat si es tracta de persones jurídiques. En ambdós casos, haurà d'aportar-se també l'alta en l'Impost d'Activitats Econòmiques en l'epígraf corresponent a la producció de pel·lícules cinematogràfiques i/o vídeos; així com el seu últim rebut, o si és el cas, declaració jurada de trobar-se exempt del pagament del dit impost.
c) Documentació acreditativa de la identitat del sol·licitant:
- fotocòpia compulsada del DNI o qualsevol altre document oficial que acredite la seua personalitat, en cas d'actuar en nom propi.
- fotocòpia compulsada de l'escriptura de poder en cas d'actuar en representació de tercers.
d) Declaració jurada, subscrita pel representant de la societat que complix els requisits establits que cataloguen l'empresa com a petita i mitjana empresa segons la Recomanació de la Comissió Europea (DOCE número L 107/8, de 30 d'abril de 1996).
e) Certificat original expedit per la Tresoreria Territorial de la Seguretat Social d'estar al corrent de les obligacions de Seguretat Social.
f) Certificat original expedit per l'Agència Estatal d'Administració Tributària d'estar al corrent de les seues obligacions tributàries estatals.
g) Certificació expedida per la Conselleria d'Economia, Hisenda i Ocupació d'estar al corrent de les seues obligacions tributàries, respecte a la Comunitat Valenciana.
h) Declaració responsable, o realitzada per qualsevol dels mitjans previstos en l'article 13.7 de la Llei 38/2003 General de Subvencions, de no incórrer en cap de les circumstàncies previstes en els articles 13.2 i 13.3 de la dita norma.
i) Declaració responsable de compliment de la normativa sobre integració laboral de persones amb discapacitat, o si és el cas, l'exempció de la dita obligació, d'acord amb el que disposa l'article 7 de la Llei 11/2003 de 10 d'abril, de la Generalitat, sobre l'Estatut de les Persones amb Discapacitat (DOCV número 4479 d'11.04.2003) i en el Decret 279/2004, de 17 de Desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
j) Declaració responsable relativa a les ajudes rebudes per a la mateixa finalitat, de qualsevol altra administració o ens públic o privat.
k) Declaració responsable de posseir els pertinents drets de propietat intel·lectual sobre el guió i, si és el cas, el d'opció sobre l'obra preexistent
l) En el cas de coproduccions, haurà d'aportar-se el contracte de coproducció o carta de compromís si n'hi haguera.
Una vegada publicada la resolució de concessió d'ajudes, els interessats que no hagueren resultat adjudicataris podran retirar la documentació aportada en el termini de 6 mesos. Transcorregut el dit termini sense que l'interessat haja procedit a la retirada de la documentació, l'administració acordarà la seua destrucció.
Sexta. Termini i lloc de presentació
Les instàncies, amb la documentació requerida en l'article anterior, es presentaran en el termini de 30 dies naturals comptats a partir de l'endemà al de la publicació de la present resolució en el Diari Oficial de la Comunitat Valenciana.
Les sol·licituds de les ajudes dirigides a la Presidència de la Generalitat, es presentaran preferentment en el Registre General, al carrer de Juristes, 10, de València, si bé, podran ser tramitades per qualsevol de les formes establides en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.1992).
Sèptima. Comissió avaluadora
La valoració de les sol·licituds serà realitzada per una comissió, constituïda pels membres següents:
Presidenta: Secretària Autonòmica de Relacions Institucionals i Comunicació.
Vicepresident: director de TVV SA.
Secretària: directora general de Promoció Institucional.
Vocals: dos representants de l'administració i dos proposats per la Direcció General de RTVV.
La comissió avaluadora té facultats per a realitzar per mitjà dels seus membres totes les comprovacions que estime necessàries per a la millor avaluació dels projectes presentats.
La dita comissió elevarà la corresponent proposta de resolució al conseller de Relacions Institucionals i Comunicació qui resoldrà per delegació del President de la Generalitat. La resolució serà publicada en el Diari Oficial de la Comunitat Valenciana, d'acord amb el que disposa l'article 18, de la Llei General de Subvencions.
Com a criteris generals de valoració, a més del que establix la base tercera, es tindrà en compte:
1. Interés i qualitat del guió
2. Viabilitat i originalitat del projecte
3. Participació en la producció d'equips tècnics i artístics valencians
4. Realització del rodatge a la Comunitat Valenciana, a menys que per necessitats del guió o de coproducció nacional o internacional es requerisquen altres localitzacions
5. Utilització de la Ciutat de la Llum i empreses de servicis radicades a la Comunitat Valenciana
6. Incorporació en règim de coproducció i/o distribució de dos o més empreses
7. Públic potencial de la producció
8. Obertura a nous mercats de la producció
9. Trajectòria professional de l'empresa productora i del director i guionista de la producció
Octava. Termini de resolució
Transcorreguts tres mesos des de l'endemà de la publicació en el Diari Oficial de la Comunitat Valenciana de la present convocatòria, sense recaure una resolució expressa, s'entendran desestimades, per silenci administratiu, les sol·licituds que hi hagueren pres part.
Novena. Obligacions dels beneficiaris
1. Els beneficiaris de les ajudes tindran les obligacions següents:
a) Entregar els justificants de les despeses per a les quals es va concedir l'ajuda, per quantia igual o superior a l'ajuda concedida, segons el que establix la legislació vigent.
c) Comunicar a la Presidència, si han sigut beneficiaris de subvencions o ajudes per a la mateixa finalitat procedents de qualssevol administracions o ens públics o privats.
d) Sotmetre's a les actuacions de comprovació a efectuar per la Presidència, i a les de control financer que corresponguen a la Intervenció General en relació amb les subvencions i ajudes concedides.
e) Depositar una còpia estàndard de projecció de la producció subvencionada en format i versió valenciana i castellana, i en perfectes condicions en l'IVAC (Institut Valencià de Cinematografia Ricardo Muñoz Suay) per al compliment de les seues finalitats. Esta còpia serà considerada de conservació, i la Generalitat es reserva el seu ús.
f) Així mateix, els beneficiaris de les ajudes s'obliguen a assumir les responsabilitats que pogueren resultar de la utilització de les imatges i altres elements creatius aportats per ells en la realització de les TV movies, que pogueren derivar-se d'eventuals drets de la propietat intel·lectual, industrial o de marques, la titularitat de la qual corresponguera a terceres persones o entitats alienes a estes ajudes.
g) Finalment, els beneficiaris quedaran obligats al compliment de les altres obligacions previstes en l'article 14 de la Llei 38/2003, General de Subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent i de forma especial, amb els preceptes declarats bàsics del Títol IV de la Llei 38/2003, General de Subvencions
3. Tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, que siguen coincidents amb l'objecte d'esta orde podrà donar lloc, amb audiència prèvia a l'interessat, a la modificació de la resolució de concessió i, si és el cas, al reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde el reintegrament, d'acord amb el que preveu l'article 37 de la Llei 38/2003, General de Subvencions.
Desena. Justificació i pagament de subvencions
1. Per al cobrament de les ajudes, les entitats beneficiàries hauran de presentar una memòria descriptiva de les activitats exercides amb les factures o justificants de pagament.
2. Les factures o justificants presentats hauran de ser documents originals, i seran emesos a nom de l'entitat subvencionada, sent vàlides encara que hagueren sigut expedides amb anterioritat a l'exercici pressupostari de 2007, sempre que del seu contingut es deduïsca ineludiblement que la despesa va ser aplicada a la realització de la TV movie objecte de la subvenció.
3. Les justificacions corresponents a col·laboracions figuraran en rebuts on consten les dades del perceptor, el seu NIF, el concepte pel qual es retribuïx i la retenció corresponent al IRPF, així com les dades de l'entitat.
4. Si dels justificants de despeses presentats resultara un import inferior a l'ajuda concedida, es procedirà a la reducció de la subvenció, amb audiència prèvia a l'interessat, en la quantia necessària perquè l'ajuda no excedisca de la despesa justificada.
5. El termini per a presentar la documentació assenyalada en els apartats anteriors finalitzarà el dia 5 de desembre de 2007.
6. Les ajudes, una vegada adjudicades, podran fer-se efectives d'acord amb el que es disposa en l'article 47 bis, del Text Refós de la Llei d'Hisenda Pública de la Generalitat Valenciana; és a dir: fins al 40% de les mateixes, podran alliberar-se immediatament una vegada concedides, fins a un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció i, la resta s'abonarà per la Generalitat una vegada es justifique pel beneficiari el compliment del que convé.
7. En el supòsit de contemplar-se la possibilitat d'efectuar bestretes de pagament sobre la subvenció concedida, la dita bestreta haurà de garantir-se per mitjà d'aval bancari.
8. En cas d'incompliment total o parcial de l'objecte de la subvenció per part de la productora, esta haurà de reintegrar aquelles quantitats que haguera percebut amb els interessos de demora meritats des del moment del pagament de la subvenció fins a la data en què s'acorde el reintegrament.
Onzena. Preferència en la concessió de les ajudes
1. En compliment del que disposa l'article 8 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat i, en l'article 6 del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, tindran preferència en l'adjudicació, en cas d'empat de les millors proposicions en la puntuació final obtinguda pels sol·licitants, aquelles empreses que acrediten, amb anterioritat a la publicació de la present resolució, ocupar un major percentatge de treballadors discapacitats en relació amb les respectives plantilles, o bé es comprometen a contractar un percentatge major de treballadors discapacitats durant l'àmbit temporal de la subvenció.
La preferència serà aplicable en qualsevol de les situacions següents:
a) Empreses que, comptant amb menys de 50 treballadors i no tenint obligació legal de contractar treballadors discapacitats, acrediten tindre en la seua plantilla treballadors discapacitats.
b) Empreses que, comptant amb 50 o més treballadors i tenint l'obligació legal prevista en l'article 38.1 de la Llei 13/1982, de 7 d'abril, d'Integració Social dels Minusvàlids, acrediten tindre en la seua plantilla un percentatge major de treballadors discapacitats que el previst en la legislació vigent.
2. Quan no siga possible la incorporació de treballadors discapacitats a les empreses sol·licitants, per la impossibilitat que els servicis d'ocupació públics competents, o les agències de col·locació, puguen atendre l'oferta d'ocupació després d'haver efectuat totes les gestions d'intermediació necessàries per a donar resposta als seus requeriments i concloure-la amb resultat negatiu, l'adjudicació s'efectuarà a l'empresa que acredite un increment en les quotes previstes en la normativa vigent per a les mesures alternatives a la contractació de treballadors discapacitats, amb anterioritat a la publicació de la subvenció, o bé durant l'àmbit temporal de la subvenció.
3. L'acreditació de les dites contractacions de treballadors discapacitats o increment de quotes es realitzara per mitjà de declaració responsable del sol·licitant, sense perjuí de les facultats de la Generalitat de comprovar la validesa de la dita declaració en qualsevol moment, i queda l'efectivitat de l'ajuda condicionada al compliment del que preveu la declaració responsable.